b'\n_START_ARTICLE_\nDvorac Cernik\n_START_PARAGRAPH_\nDvorac Cernik smje\xc5\xa1ten je u op\xc4\x87ini Cernik, u Brodsko-posavskoj \xc5\xbeupaniji._NEWLINE_Na mjestu dvorca se u srednjem vijeku spominje tvr\xc4\x91ava, prvi put 1372. godine. Cernikom vlada obitelj De\xc5\xbeeva\xc4\x8dki sve do dolaska Turaka 1536. godine. Za turske okupacije Slavonije, Cernik je sjedi\xc5\xa1te cerni\xc4\x8dkog sand\xc5\xbeaka i kadiluka u sklopu Bosanskog elajeta._NEWLINE_Nakon oslobo\xc4\x91enja, prvi je vlasnik tvr\xc4\x91ave kraji\xc5\xa1ki pukovnik Maksimilijan Petra\xc5\xa1, koji je 1707. stekao Cernik radi vojnih zasluga. Petra\xc5\xa1 je dao poru\xc5\xa1iti staru tvr\xc4\x91avu i sagraditi novi dvorac. Novi je dvorac sagra\xc4\x91en na temeljima starog zdanja, a ponovljen je i nekada\xc5\xa1nji pravokutni tlocrtni oblik s \xc4\x8detiri ugaone kule._NEWLINE_Godine 1753. od Petra\xc5\xa1a je dvorac kupio Marko pl. Markovi\xc4\x87, u \xc4\x8dijoj \xc4\x87e obitelji dvorac ostati sve do sredine 19. stolje\xc4\x87a. Obitelj Markovi\xc4\x87 obnovila je dvorac u baroknom stilu 1756. godine, kako o tome svjedo\xc4\x8di grb plemi\xc4\x87ke obitelji nad ulazom u dvorac i inicijalima tada\xc5\xa1njeg vlasnika Ignaca Markovi\xc4\x87a. Iako je dvorac zadr\xc5\xbeao prostornu koncepciju nekada\xc5\xa1nje tvr\xc4\x91ave, vanjska pro\xc4\x8delja dobila su baroknu dekoraciju. Posljednjih 150 godina dvorac je \xc4\x8desto mijenjao vlasnike.'